AfriForum maak voorstelle aan NIOS nadat epidemiologieverslag wéér met foute gepubliseer word - AfriForum
AfriForum het vandag in 'n brief aan die Nasionale Instituut vir Oordraagbare Siektes (NIOS) kommer uitgespreek oor die interne hersieningsprosesse en die verslagskrywingmetodologie wat deur die NIOS gevolg word. Die AfriForum Navorsingsinstituut (ANI) het vasgestel dat die totale getal bevestigde COVID-19-gevalle vir die ouderdomsgroep 35–39 verkeerdelik as 9 794 in die hergepubliseerde epidemiologieverslag vir week 25 aangedui word, terwyl dit in werklikheid 13 164 is.
Dít volg nadat ANI op 29 Junie 2020 'n brief aan die NIOS gestuur het om ander foute in die oorspronklike verslag uit te wys. NIOS het op 30 Junie skriftelik gereageer, verskoning vir die foute aangebied en daarop 'n veranderde verslag gepubliseer.
AfriForum het nou versoek dat die NIOS hul interne verslaghersieningsproses asook die verslagskrywingsmetodologie wat gevolg word, verskaf.